MultiChoice verwag sy wins gaan R1 mjd. méér wees | Netwerk24
Deur Petrus Malherbe 07 November 2019 17:12
MultiChoice verwag skitterende resultate vir die halfjaar tot einde September. Foto: Unsplash
MultiChoice verwag om aanstaande week skitterende resultate vir die ses maande tot einde September aan te kondig.
In 'n handelsoorsig Donderdag op die JSE se nuusdiens, Sens, sê die maatskappy hy verwag dat sy wesensverdienste per aandeel met tussen 70c en 88c gaan styg vergeleke met die vorige jaar.
MultiChoice verwag terselfdertyd dat sy handelswins tot R1 miljard méér sal wees as die vorige jaar, toe sy handelswins R3,9 miljard beloop het.
Sy verdienste per aandeel sal tussen R2,49 en R2,64 wees, heelwat meer as die 79c van die vorige jaar.
Die maatskappy meen die rede vir sy skitterende syfers is tweeledig:
'n Verbetering in handelsprestasie; en
Die laer waardevermindering van die rand teenoor die dollar, wat beteken die maatskappy het minder buitelandse valutaverliese gehad.
Die betaaltelevisiediens, wat onder meer DStv en die stromingsdiens Showmax bedryf, reik op 11 November sy finale halfjaarresultate uit.